પૈસાનો પ્રશ્ર્ન ઉકેલી શકાય છે તેની ખાતરી થયા પછી બીજો પ્રશ્ર્ન સમયનો ઊભો રહે છે. સો દેશ જોવા કેટલો સમય જોઈએ તે પ્રથમ પ્રશ્ર્ન છે. અભિમાનની વાત એ છે કે બેન્ની પ્રસાદ નામે ભારતીય ગિટારિસ્ટે ફક્ત છ વર્ષ, છ મહિના અને બાવીસ દિવસમાં બધા દેશોની મુલાકાત લઈને વર્લ્ડ રેકોર્ડ કર્યો. તે સમયે ‘ફાસ્ટેસ્ટ અમોંગ ઓલ’ એવી ઉપમા પણ તેમના નામની આગળ લાગી. મહિલાઓમાં ક્વીન એલિઝાબેથ અને હિલેરી ક્લિન્ટનને નામે અનુક્રમે 120 અને 112 દેશ જોયાની નોંધ છે. એટલે કે, નિયોજન કરવામાં આવે તો રાણીની બરોબરી આપણે કરી શકીએ છીએ, પરંતુ કનેક્ટિકટની કેસી પેકોલે સત્તાવીસમા વર્ષે દુનિયાના દરેક દેશ સૌથી ઓછા સમયમાં જોવાનો વર્લ્ડ રેકોર્ડ કર્યો છે. 24 જુલાઈ, 2015થી 2 ફેબ્રુઆરી, 2017ના સમયગાળામાં તેણે સ્વયંઘોષિત ચેલેન્જ પૂરી કરી. ફાસ્ટેસ્ટ અમોંગ ઓલ. હવે દુનિયામાં કેટલા દેશ છે તે વાદવિવાદનો મુદ્દો છે. કોઈ દેશ પોતાને સ્વતંત્ર કહે છે તો કોઈ તેની પર માલિકીનો દાવો કરે છે. આમ છતાં ઞગ અનુસાર આજની તારીખે કુલ 195 દેશ દુનિયામાં છે. તો આ વાત છોડો. આપણે હાલ સોની જ ચેલેન્જ લીધી છે, કારણ કે આપણે સ્ટ્રેસ ફ્રી પર્યટન પર નીકળ્યાં છીએ, જેથી જે દેશ પર્યટનને અનુકૂળ છે, જેમના વિઝા વ્યવસ્થિત મળી શકે એવા જ દેશોનો આપણે વિચાર કરી રહ્યાં છીએ. અને તે દેશોની સંખ્યા પણ ઘણી છે, એટલે કે, સો દેશોની ચેલેન્જ લેવાની અને પર્યટન સુલભ દેશોની સંખ્યા જ જો તેટલી ભરાય નહીં તો શું કરવાનું એવો પ્રશ્ર્ન ઉપસ્થિત થશે. જોકે તેવું નથી. આથી આપણે આ ચેલેન્જ લઈ શકીએ. કોઈને સો દેશ પૂરા કરવા માટે બે વર્ષ લાગ્યાં છે તો કોઈને દસ, પરંતુ આ પર્યટકો અલગ છે. તેમના ઘણાનો દષ્ટિકોણ રેકોર્ડ પ્રસ્થાપિત કરવાનો હતો, જેથી ઘણી વાર દેશો પર ટિક માર્કિંગ થયું, પાસપોર્ટ પર ઈમિગ્રેશનનો સ્ટેમ્પ લાગ્યો એટલે તેમનો હેતુ સર થાય છે. આપણું તેવું નથી. દુનિયા જોવી, સ્થળદર્શન કરવાં, અલગ અલગ સ્થળોની કળા-પરંપરા-ખાદ્ય સંસ્કૃતિ સાથે પણ પરિચિત થવા સાથે જીવનની બધી મહત્ત્વની જવાબદારીઓ સંભાળીને આપણને પર્યટન કરવાનું છે. આથી આપણો સમયગાળો પાંચ- દસ નહીં પણ પચ્ચીસ વર્ષનો રાખ્યો છે. હવે તરત પચીસ વર્ષમાં સો એટલે વર્ષના ચાર એવું ગણિત નથી કરવાનું. ક્યારેક એકાદ વર્ષે એક જ દેશ થશે તો ક્યારેક એકાદ વર્ષે દસ- બાર દેશ પણ થઈ શકે છે. આથી અન્ય બધા પ્લાનિંગ સાથે તે પણ મહત્ત્વનું છે.